Politiet skal søke i Langvannet, Vesletjernet og i terrenget rundt, opplyser Øst politidistrikt i en pressemelding.

Kripos bistår Øst politidistrikt i arbeidet som skal pågå frem til onsdag denne uken. Også Oslo politidistrikt er på stedet med en kriminalsøkshund mandag.

Politiet har bedt publikum om å holde avstand mens de søker i Langvannet.

HUNDESØK: Politiet søker mandag med båt og hund i Langvannet, etter at isen smeltet i april. Foto: Anders Fehn / NRK

Vesletjernet har tidligere ikke blitt undersøkt av politiet. Tjernet ligger i nærheten av Langvannet hvor det tidligere i år ble søkt med dykkere.

Båt og hunder

Politiet vil bruke båt og kriminalsøkshunder i søkene. Hundene brukes for å se om det finnes nye spor som kan være interessante for politiet.

LANGVANNET: Politiet er på plass ved Langvannet mandag og ber publikum holde avstand. Foto: Anders Fehn / NRK

– Det er planlagte undersøkelser som nå gjennomføres. De er ikke utløst av ny informasjon i saken, sier politiinspektør Tommy Brøske i en pressemelding fra Øst politidistrikt.

Hundesøkene har ifølge politiet ikke vært mulig å gjennomføre tidligere, blant annet på grunn av snø og is. Politiet opplyser at de ikke har flere kommentarer til søkene.

Foto: GRAFIKK NRK

Det er nå seks måneder siden Anne-Elisabeth Hagen forsvant fra boligen i Sloraveien på Fjellhamar.

Etterundersøkelser

Politiets hovedteori er at Hagen ble bortført fra boligen på Lørenskog 31. oktober i fjor.

– Det er slik at omfattende politietterforskninger ikke kun gir svar, de avdekker også nye spørsmål som må undersøkes. I de fleste store etterforskninger er det behov for å gjøre både nye undersøkelser og etterundersøkelser. Det er også tilfellet i denne saken, sier Brøske.

Til tross for flere oppfordringer har ikke politiet fått noen bevis på at hun er i live.

Siste kontakt med de antatte gjerningspersonene var 11. februar. Politiet har foreløpig ingen mistenkte i saken, og sier at de nye undersøkelsene er planlagte, og ikke utløst av ny informasjon i saken.

HUSET: Bilde av boligen til Anne-Elisabeth Hagen da politiet gjorde nye søk i april. Foto: Wilhelm Sverdvik / NRK

Det har kommet inn rundt 1600 tips, blant annet om mistenkelige biler, observasjoner, mulige skjulesteder og gjerningspersoner.